Γιάννης Μιχαλίτσος

Ο Γιάννης Μιχαλίτσος (8 Απριλίου 1957 – 12 Οκτωβρίου 2023) ήταν Έλληνας ποδοσφαιριστής και προπονητής, ο οποίος αγωνίστηκε στον Άρη από το 1976 ως το 1986. Συνέχισε στον ΟΦΗ, κατακτώντας το κύπελλο Ελλάδας του 1986-87 και ολοκλήρωσε την καριέρα του στην Δόξα Δράμας.

Καριέρα

Ως παίκτης
Ο Μιχαλίτσος εντάχθηκε στις ακαδημίες του Άρη το 1970, σε ηλικία δεκατριών ετών. Το 1976 μεταπήδησε στην ανδρική ομάδα του συλλόγου, αλλά στην πρώτη του χρονιά είχε μία μόλις συμμετοχή, ενώ το 1977-78 έπαιξε μόνο σε δύο αγώνες του βαλκανικού κυπέλλου. Παράλληλα, αγωνίστηκε στις εθνικές ομάδες εφήβων και ελπίδων. Ο προπονητής Απόστολ Τσατσέφσκι τον εμπιστεύθηκε σε δέκα αγώνες πρωταθλήματος το 1978-79 και συνέχισε να αγωνίζεται ως αναπληρωματικός και την επόμενη χρονιά, όταν συμμετείχε σε μόλις οκτώ αγώνες.

Έκανε το ευρωπαϊκό του ντεμπούτο στον αγώνα απέναντι στην Μπενφίκα στο στάδιο Ντα Λουζ στις 3 Οκτωβρίου 1979, για να ξαναπαίξει στη νίκη κατά της Ίπσουιτς με 3-1 την 1 Οκτωβρίου 1980.

Μετά την αποχώρηση του Θόδωρου Πάλλα από την ομάδα τον Δεκέμβριο του 1980, ο προπονητής Μίχαλ Βίτσαν του έδωσε θέση βασικού και ο Μιχαλίτσος έπαιξε σε 23 αγώνες πρωταθλήματος, βοηθώντας τους "κίτρινους" να τερματίσουν στην τρίτη θέση του πρωταθλήματος. Από εκεί και έπειτα αποτέλεσε βασικό στέλεχος της ενδεκάδας του Άρη και πέτυχε το πρώτο του γκολ στη νίκη εναντίον του Παναθηναϊκού στο γήπεδο της Λεωφόρου Αλεξάνδρας με 1-2 στις 13 Φεβρουαρίου 1983. Μέχρι την αποχώρηση του από τους "κίτρινους" πέτυχε συνολικά εννέα γκολ, τα τρία για τη διοργάνωση του κυπέλλου.

Το καλοκαίρι του 1986 μεταγράφηκε στον ΟΦΗ, με τον οποίο έπαιξε σε 25 αγώνες πρωταθλήματος και αγωνίστηκε και στον τελικό του κυπέλλου, όπου οι Κρητικοί κέρδισαν τον Ηρακλή στην διαδικασία των πέναλτι. Έμεινε στον ΟΦΗ για άλλον ένα χρόνο, κατακτώντας την τέταρτη θέση του πρωταθλήματος. 

Συνέχισε να αγωνίζεται στην Α' Εθνική με την ομάδα της Δόξας Δράμας για τα τρία επόμενα χρόνια, παίζοντας σε 66 αγώνες πρωταθλήματος και σκοράροντας μία φορά.

Απεβίωσε στις 12 Οκτωβρίου 2023 σε ηλικία 66 ετών.

Ως προπονητής
Ο Μιχαλίτσος εργάστηκε ως βοηθός προπονητή, προπονητής και σκάουτερ της ομάδας του Άρη επί σειρά ετών. Αρχικά το Μάρτιο του 2000 αντικατέστησε τον Σέρβο προπονητή, Ίλια Πέτκοβιτς μέχρι το τέλος της σεζόν 1999-2000 και σε δέκα αγώνες είχε απολογισμό τέσσερις νίκες, δύο ισοπαλίες και έξι ήττες, αποτυγχάνοντας να κερδίσει το ευρωπαϊκό εισιτήριο . 

Τη σεζόν 2003-04, και μετά την επεισοδιακή αποχώρηση του Γιώργου Φοιρού, ο Μιχαλίτσος κλήθηκε να πραγματοποιήσει την καλοκαιρινή προετοιμασία των «κίτρινων». Κάθισε στον πάγκο από τον Αύγουστο του 2003 έως και τις 7 Οκτωβρίου της ίδιας χρονιάς για δέκα ματς με απολογισμό τέσσερις νίκες, τρεις ισοπαλίες και τρεις ήττες. Αντικαταστάθηκε προσωρινά από τον Γιώργο Παντζιαρά αλλά μετά την αποχώρηση τόσο του Παντζιαρά όσο και του διαδόχου του, του Όλε Σκόμποε, επανήλθε στον πάγκο του Άρη για ακόμη 8 αγώνες (Ιανουάριος έως Μάρτιος του 2004), με απολογισμό μια νίκη, μια ισοπαλία και 6 ήττες. Τον Ιανουάριο του 2011 και μετά την απόλυση του Έκτορ Ραούλ Κούπερ, ο Μιχαλίτσος κάθισε στον πάγκο του Άρη  για 47 ημέρες και συνολικά 10 αγώνες, εκ των οποίων οι δύο ιστορικές αναμετρήσεις, απέναντι στη Μάντσεστερ Σίτι στη Φάση των 32 του ΟΥΕΦΑ Γιουρόπα Λιγκ 2010–11. Ο απολογισμός του Μιχαλίτσου, για εκείνη τη σεζόν στον πάγκο του Άρη, ήταν 2 νίκες 5 ισοπαλίες και 3 ήττες. 

Ένα χρόνο μετά, κλήθηκε να αντικαταστήσει τον Μίχαλ Πρόμπιερζ. Δίνοντας τρία παιχνίδια σε μια εβδομάδα (δύο για το Κύπελλο Ελλάδας και ένα για το πρωτάθλημα) κατέγραψε μία νίκη μια ισοπαλία μια ήττα . Τέλος τη σεζόν 2012/13, ανέλαβε ξανά ως υπηρεσιακός προπονητής του Άρη, μετά την απομάκρυνση του Λούκας Αλκαράθ και σε πέντε αγώνες επέδειξε μια νίκη, μια ισοπαλία και τρεις ήττες..

Ενδιάμεσα, ως πρώτος προπονητής ανέλαβε ομάδες χαμηλότερων κατηγοριών όπως τον Π.Α.Ο. Νέων Επιβατών, τον Ανδρούτσο Γραβιάς, τον Πυρσό Γρεβενών και τον Απόλλωνα Κρύας Βρύσης.

Στατιστικά με τον Άρη

</div>

Παραπομπές

Πηγές 

 Βασίλης [άγνωστο επίθετο], Την καρδιά αν ρωτήσεις ποτέ...Αυτοί που μας έφτασαν ως τα εκατό, αυτοέκδοση, 2014. ISBN 978-960-93-5927-6
 www.pressaris.gr: Ο Μιχαλήτσος με αριθμούς

Έλληνες ποδοσφαιριστές
Ποδοσφαιριστές Άρη Θεσσαλονίκης
Ποδοσφαιριστές Δόξας Δράμας
Ποδοσφαιριστές ΟΦΗ
Αμυντικοί ποδοσφαιριστές
Προπονητές ποδοσφαίρου Άρη Θεσσαλονίκης